 1  Festum sanctae Trinitatis cum tribus lampadibus in posterum semper fiat, et abbas celebret solemniter in conventu, sed sermonem in Capitulo propter difficultatem materiae fieri non opportet.  2  De beato Eligio confessore fiat commemoratio in posterum omni anno in crastino sancti Andreae per Ordinem universum ; collecta *Da quaesumus omnipotens Deus…*  3  Quaestio de decimis ita terminatur, quod quaelibet Ordinis nostri abbatia terras post Concilium acquisierit, de quibus decimae ratione praediorum antea solvebantur, tenetur etiam solvere abbatiis Ordinis nostri, quae de consensu dioecesani ab illo cui decimae debentur vel debebantur, ius illarum acquisierunt decimarum.  4  Sententia de non acquirendis possessionibus immobilibus, sicut fuit anno 1229 lata, usque ad terminum statutum maneat illibata.  5  Sententia de mutuis non faciendis firmiter observetur addito hoc quod filii abbates per patres abbates minime se excusent.  6  Monachi qui mittuntur cum abbatibus ad visitandas abbatias cum litteris continentibus plenariam potestatem, sciant quod ad abbates illa pertinet plenitudo : verumtamen abbates omnia debent facere in casibus gravioribus cum consilio monachorum qui sibi in visitationibus adiunguntur. Si vero abbates et monachi in aliqua sententia sint discordes, debet abbatis sententia praevalere ; quamvis etiam monachi in visitationibus sint abbatibus sociati, visitatores non faciant se vocari.  7  Nullus etiam monachus cuiuscumque abbatis visitatoris socius in domo, in qua visitaverit cum abbate, in abbatem ubi abbas in visitatione depositus fuerit eligatur illo anno quo visitat ; cedenti tamen vel decedenti, si canonice fuerit electus, conceditur ut ei succedat.  8  Quia saepe et multum non sine confusione et rubore de esu carnium in generali Capitulo statutum est, ut ab eis secundum regulam abstineatur et non est hactenus observatum ; iterum et iterum districte praecipitur ut abbates, nisi cum fuerint omnino debiles et aegroti, ab esu carnium abstineant, nec fiant de cetero sanctae regulae transgressores. Abbas vero qui huius constitutionis fuerit transgressor, quoties excesserit, toties sit in pane et aqua, inde veniam petat in generali Capitulo ad Diffinitorum arbitrium puniendus. Quicumque vero monachus comederit carnes, in primo capitulo postquam reversus fuerit in chorum, petat veniam et se comedisse carnes coram omnibus confiteatur ; et conversi similiter se de eodem in suis capitulis recognoscant.  9  Statuitur ut duae personae Ordinis discretae mittantur ad Curiam pro necessitatibus Ordinis.  10  De domo Sanctae Mariae de Plane, de qua incorporanda Ordini dominus Papa misit litteras suas abbati Sanae vallis, pro reverentia domini Papae conceditur, ut Ordini incorporetur. Iniungitur nihilominus abbatibus ad curiam profecturis, ut insinuent domino Papae statutum Capituli generalis de monasteriis monialium Ordini de cetero non sociandis et impetretur ab eo, quod si quas ad Capitulum direxerit litteras, non facta mentione de praedicto statuto, non habeant firmitatem.  11  Statuitur ut abbates Sancti Sebastiani et Sancti Anastasii provideant duos procuratores, de quorum fidelitate securi sint, pro toto Ordine in Curia romana, ad expensas Capituli generalis. Salarium procuratorum non excedet summam duodecim marcharum, secundum consilium domini Renerii cardinalis, et abbatis Sancti Martini de Monte.  12  Praecipitur ut sententia conspiratorum quae est in decima distinctione, cui subiecti sunt conversi Karoliloci, propter iniectionem manuum violentam in proprium abbatem, et deiectionem eiusdem ad portam, integra et inviolabiliter teneatur erga eosdem conversos, et sicut in eadem sententia continetur, videlicet ut illi qui emittuntur numquam revertentur, et in eadem domo nullus de cetero recipiatur conversus, absque nutu Capituli generalis.  13  Similiter statuitur in Pontiniaco, ut conversi qui eiecti sunt numquam revertantur, et nullus in conversum usque ad sequens Capitulum recipiatur, et sexta feria a vino abstineant.  14  De abbatia quae vocatur Clariana, quia non habet possessiones, personas, libros et aedificia, statuitur ut in grangiam redigatur, ita tamen quod si pater abbas viderit quod processu temporis, possit ibi vivere conventus, ad consilium Capituli generalis ibi instituatur.  15  De abbate de Stanlegia de quo dictum est quod fieri fecit duellum, committitur abbati de Rievalle et abbati Vallis floridae, et quid inde… et abbas de Salleya hoc ei denuntiet.  16  Abbas de Floriano qui benedixit novitium anno non expleto, tribus sextis feriis continuis sit in pane et aqua.  17  Inspectio abbatiae quam se constructuram promittit comitissa Namurcensis, committitur abbatibus de Cambrone et de Alna, qui viso situ loci et pensatis omnibus circumstantiis, quae ad faciendam abbatiam pertinent, si viderint quod res ipsa ad bonum effectum valeat pervenire, auctoritate Capituli generalis praecipiant abbati de Villari, ut de domo sua mittat illuc conventum, nulla ulterius Capituli licentia expectata.  18  Abbatia monialium de Vesola, pro qua scripsit dominus Papa, ob reverentiam ipsius in societatem Ordinis suscipitur, definitione tamen contra quam fieri videtur, in suo robore permanente.  19  Abbas de Aquilis qui hoc anno venire debuit ad Capitulum et non venit, poenitentiam agat in Usibus constitutam. Abbas de Sarceda hoc ei denuntiet.  20  Praecipitur universis abbatibus Angliae, Scotiae, Walliae et Hiberniae, ut in reditu Capituli singuli in domibus suis accensis candelis, diebus quibus fit sermo in capitulo, excommunicatos denuntient omnes illos, qui abbatem de Castro Dei et monachum de Surio occiderunt, et omnes qui morti illorum praestando consilium vel auxilium consenserunt. Occisores etiam, si qui de Ordine fuerint, si capi potuerint, capiantur, et in Ordine perpetuo carceri mancipentur.  21  Translatio abbatis de Scola Dei committitur abbatibus de Sancto Bernardo et de Claro Campo qui, pensatis omnibus locorum et aedificiorum, faciant quod viderint expedire.  22  Abbas Castenogle de quo dicitur quod pro electione sua in episcopum misit Romam causa litigii et bona domus suae propter hoc expendit et damnificavit, committitur patri abbati de Locedio, qui convocatis duobus abbatibus vel uno ad minus, rei veritate diligenter inquisita, si invenerint quod dictus abbas pro electione sua Romam miserit causa litigii, vel bona domus suae propter hoc expenderit, deponant eum, ne pernitiosum ambitionis exemplum in posteros propagetur. Depositus autem in domo propria non remaneat, sed ad aliam quamcumque voluerit, se conferat non reversurus nisi per Capitulum generale.  23  Causa quae vertitur inter abbates de Crista et de Loco Dei, committitur abbatibus de Bona valle et de Maceriis, qui de causa cognoscant apud Lugdunum, partibus convocatis et causam instructam omnino, propter quod partes comparere debent sufficienter instructae, sequenti anno reportent ad Capitulum generale, Diffinitoribus definitivam sententiam reservantes.  24  Causa quae vertitur inter abbatem Sancti Angeli et abbatem Sancti Stephani super… committitur abbati Sancti Thomae fine debito terminanda, et anno sequenti quid inde fecerit renuntiet Capitulo generali.  25  Causa abbatissae de Gradefes contra abbatem Vallis Dei super quadam possessione committitur abbatibus de Saltu novali, de Carrazeto et de Morerola, fine debito terminanda, qui sequenti anno quid inde fecerint renuntient Capitulo generali. Abbas de Spina hoc eis denuntiet.  26  Inspectio abbatiae quam nobilis domina Oda de Mertigen [vult aedificare] committitur abbatibus de Valle Sanctae Mariae et de Radesusen, qui locum videant et de possessionibus quas ei vult dare et aliis circumstantiis diligenter inquirant et quod invenerint anno sequenti renuntient Capitulo generali. Abbas de Lapide Sancti Michaelis hoc eis denuntiet.  27  Monachi de Fontanis qui propter conspirationem a domo propria sunt eiecti, in domibus in quibus sunt sua officia exequantur.  28  Abbas Mansiadae qui concessit grangiam quamdam cuidam priorissae depositae sex diebus sit in levi culpa duobus eorum in pane et aqua. Abbati vero de Obezina praecipitur ut studiose laboret ad hoc ut grangiam supradictam dimittat, et si noluerit eam dimittere, excommunicet illam monialem auctoritate Capituli generalis.  29  Controversia quae est inter abbatem de Alcobatia et abbatem de Carraceto committitur abbatibus de Spina, de Nucharia et de Ursaria fine debito terminanda. Abbas de Spina qui praesens est hoc eis denuntiet.  30  Causa quae vertitur inter abbates Bonaecumbae et Bonaevallis committitur abbatibus Fontisfrigidi et Vallismagnae et Obezinae fine debito terminanda, et quid inde fecerint anno sequenti renuntient Capitulo generali.  31  De abbatia de Zena, de qua dicitur quod non possit remanere abbatia, committitur patri abbati qui conveniat dominum episcopum Mutinensem qui fundavit eam, et si voluerit eam ditare, ita quod conventus ibidem convenienter secondum formam Ordinis valeat permanere, permaneat abbatia sin alias disponat de ipsa cum consilio vicinorum abbatum prout viderit expedire.  32  Frater Stephanus monachus Rievallis curam domus de Coquesale ad quam est electus suscipere compellatur.  33  Controversia quae est inter abbatem de Verbo Dei Praemonstratentis ordinis et abbatissam de Rameya super vicinitate grangiarum, contra compositionem quae est inter utrumque Ordinem ut debet praedictus Praemonstratensis, committitur abbatibus de Villari et de Alna fine debito terminanda.  34  De abbate de Egris qui possessionem bonam suae domus sine consilio visitatoris vel assensu dicitur vendidisse, committitur patri abbati qui rei veritatem diligenter inquisita, Deum prae oculis habens, puniat eum secundum merita suae culpae.  35  Abbas de Kreis de quo olim praeceptum fuit a Capitulo generali ut deponeretur propter inhonestam dissolutionem quae eo praesente et concludente facta fuit, in qua nates quorumdam monachorum nude nudis manibus percutiebantur de quo et multa alia gravia ad audientiam Capituli sunt delata, accedente etiam multa tergiversatione verborum, de qua in praesentia Diffinitorum notatus fuit, deponitur in instanti.  36  Abbati de Bodelo est concessum ut super numerum quinque conversorum, ad quem numerum restrinxit eos propter enormem excessum factum in illa domo Capitulum generale, quinque novitios recipere valeat in conversos ; sed hoc denarium non excedat.  37  Querela abbatis de Queertio contra abbatem de Borbona committitur abbatibus de Scala Dei et de Fonte frigido pace vel iudicio terminanda, et quid inde, etc.  38  De abbate de Villario de quo dicitur quod vendidit quamdam villam contra conventionem quam habuit cum dicta villa, et quod causa venditionis illius suspensus fuit quidam ex hominibus illius villae, committitur abbatibus… 